Tilsætter man et beat, lyder det næsten som en del af et rapnummer. En rejsekortstander i Hjørring gik forleden i selvsving, og det fangede Cai-Erik Andersen på video. Artiklen fortsætter under videoen. Da Cai-Erik Andersen forleden steg af toget i Hjørring blev han mødt af en rytmisk lyd, han i første omgang troede var musik. - Men da jeg så mig om, kunne jeg ikke se, hvor det skulle komme fra, siger Cai-Erik Andersen til TV2 Nord. Rytmikken og lyrikken kom fra en rejsekortstander, der måske havde fået hedeslag. Den var i hvert fald gået i selvsving. - Jeg tog en video, fordi jeg syntes, det lød morsomt. En af livets muntre tilfældigheder. Fejl sker sjældent Hos Rejsekort & Rejseplan A/S oplyser kundechefen, at de sjældent oplever fejl på standerne. - Man kan godt tænke, at den har fået hedeslag, men standerne kan tåle rigtig meget varme og kulde, så det er nok ikke det, der er årsagen til det. Men det ændrer ikke på, at den er gået i selvsving. Det er ret sjældent, at vi har den type fejl, siger Jens Willars, kundechef, Rejsekort & Rejseplan A/S. Alle standerne bliver driftsovervåget af leverandørerne, forklarer Lars Willars. - Hvis de oplever, at der ikke er forbindelse, kontakter de det lokale trafikselskab – i dette tilfælde NT. Hvis ikke NT umiddelbart kan løse problemet, genaktiveres leverandørerne, og så kører de ud og reparerer den inden for cirka fire timer, siger Jens Willars, kundechef, Rejsekort & Rejseplan A/S. Hvis man skulle have glemt at tj-tj-tjekke ud, kan man desuden benytte appen ’Check udvej’.

Referat:
Er det et nyt rapnummer? Nej. Det er en rejsekortstander, der er gået i selvsving.